***08 март 2019 г.***

**Одобрени са окончателния специализиран слой „Площи, допустими за подпомагане” за Кампания 2018 и окончателен слой „Постоянно затревени площи“**

Със заповед на министъра на земеделието, храните и горите №РД 09-229 от 01.03.2019  г. е одобрен окончателния специализиран слой „Площи, допустими за подпомагане” (ПДП) за Кампания 2018. Заповедта е издадена и е публикувана в Държавен вестник, брой 20 от 08 март 2019 г., в изпълнение чл. 33a, ал. 2 от Закона за подпомагане на земеделските производители.

В тази връзка земеделските стопани, подали възражения в периода 17 декември 2018 г – 7 януари 2019 г. срещу проекта на слой „Площи, допустими за подпомагане”, могат да се информират за резултатите от тяхното разглеждане на интернет страницата на Държавен фонд „Земеделие“, секцията за генериране на възражения и чрез Система за електронни услуги – ДФЗ.

На бази данните от окончателния слой ПДП, след извършване на задължителните кръстосани проверки на подадените през 2018 заявления за подпомагане, предстои да се извърши окончателна оторизация и плащания на площ за миналогодишната кампания.

Разплащателната агенция, при необходимост, ще извърши корекции в направените до момента плащания по схемите и мерките за подпомагане на площ. Допълнителни субсидии ще бъдат изплатени на земеделските стопани, на които първоначално е изплатена по-малка сума, а на стопаните, при които се установи, че е изплатена по-голяма сума ще се предприемат стъпки за нейното възстановяване.

Със заповед №РД 09-230 от 01.03.2019 г. на министъра на земеделието, храните и горите е одобрен и слоя „Постоянно затревени площи” (ПЗП), за 2019 г.

Одобреният слой ПЗП е изготвен след разглеждане и обработка на всички постъпили в срока 01.09.2018 г - 31.01.2019 г. над 60 искания от физически или юридически лица и общини за изключване/включване на конкретни имоти от/в слоя и издаване на индивидуални заповеди за одобрение или отказ на исканията.

Данните за двата слоя са предоставени на Разплащателната агенция за зареждане в ИСАК за обезпечаване на приема на заявления за подпомагане през 2019 година и са публикувани в цифров вид на сайта на МЗХГ.

Заповедите подлежат на оспорване по реда на Административнопроцесуалния кодекс пред съответния административен съд в 14 - дневен срок, до 22.03.2019 г. включително.